
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	2 septembrie 2008

	Nr.
	27/182


R A P O R T

asupra propunerii legislative pentru modificarea şi completarea Legii nr.411/2004 privind fondurile de pensii administrate privat, republicată

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 292 din 12 mai 2008, cu dezbaterea pe fond în procedură obişnuită a propunerii legislative pentru modificarea şi completarea Legii nr.411/2004 privind fondurile de pensii administrate privat, republicată.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1566/13.11.2007)
· punctul de vedere negativ al Guvernului (nr.3277 din 06.12.2007)
· adresa Consiliului Economic şi Social nr.2379/17.12.2007, în care se precizează că plenul CES a hotărât returnarea propunerii legislative iniţiatorilor în vederea corelării acesteia cu textul republicat al Legii nr.411/2004 şi modificările acesteia aduse prin Ordonanţa de urgenţă a Guvernului nr.112/2007.
Propunerea legislativă are ca obiect de reglementare modificarea şi completarea Legii nr.411/2004 privind fondurile de pensii administrate privat, republicată, în sensul garantării sumelor depuse de cetăţeni la un fond privat de pensii, prin contractarea în acest scop a unei asigurări; corelarea cuantumului sumelor pe care urmează să le primească participanţii la fondul de pensii private cu aprecierea sau deprecierea leului; reglementarea dreptului ca pensia privată, în caz de deces al participanţilor la fond, să revină moştenitorilor; aderarea opţională şi nu obligatorie la un fond sau la mai multe fonduri de pensii private; eliminarea penalităţilor în caz de transfer la un alt fond de pensii private, dacă acesta se realizează după încheierea anului financiar; stabilirea comisionului de administrare prin negociere între participantul la fond şi administratorul acestuia; transparenţă în ceea ce priveşte istoricul activităţii comerciale şi financiare a celor din conducerea fondului; instituirea unor infracţiuni în domeniu.
Comisia propune Plenului Camerei Deputaţilor respingerea iniţiativei legislative din următoarele considerente:

· unele prevederi cuprinse în aceasta nu se încadrează în principiile avute în vedere la promovarea şi adoptarea legii care se doreşte a fi modificată şi completată;

· schimbarea, în acest moment, a regulii privind procesul de aderare şi funcţionare a sistemului de pensii administrate privat, în sensul creşterii semnificative a costurilor administratorilor de fonduri de pensii private, poate pune în pericol implementarea acestui sistem, ţinând cont că prima etapă a procesului de aderare a participanţilor la fondurile de pensii private autorizate de către Comisia de Supraveghere a Sistemului de Pensii Private a luat sfârşit. 
· la elaborarea propunerii legislative nu au fost luate în considerare următoarele evenimente legislative cu relevanţă asupra textului ce se propune a fi amendat şi modificat:

· modificările şi completările aduse Legii nr.411/2004 prin Legea nr.23/2007;
· republicarea Legii nr.411/2004;
· modificările şi completările aduse Legii nr.411/2004 prin Ordonanţa de urgenţă a Guvernului nr.112/2007. 

 Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 26 august 2008 au participat, în conformitate cu prevederile art.55 din Regulamentul Camerei Deputaţilor:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse 

· d-na Cecilia Sebe – şef serviciu, Ministerul Muncii, Familiei şi Egalităţii de Şanse 

· d-l Mircea Oancea – preşedinte, Comisia de Supraveghere a Sistemului de Pensii Private

· d-l Ion Giurescu – vicepreşedinte, Comisia de Supraveghere a Sistemului de Pensii Private

· d-l Dan Pescaru – director general adjunct, Comisia de Supraveghere a Sistemului de Pensii Private.

La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 05 mai 2008.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 


PREŞEDINTE,



SECRETAR,



Gheorghe Barbu


Kerekes Károly 

Şef serviciu, 

Consilier Elena MESAROŞ

Întocmit,

Consilier Elena ANGHEL

